|  |  |
| --- | --- |
| Teitl y gweithgaredd: | **Efelychu cystrawennau *Tân ar y Comin*** |
| Disgrifiad: | Gweithgaredd efelychu rhai o gystrawennau *Tân ar y Comin* ar lafar gyda’r athro ac yna’n ysgrifenedig gan ddefnyddio Adnodd y Dysgwr fel bod y dysgwyr yn gallu eu defnyddio’n hyderus eu hunain. |
| Blynyddoedd ysgol: | Bl 5 a 6 |
| Sgìl Rhaglen Astudio posib: | Ysgrifennu / Ysgrifennu’n gywir / Iaith |
| Testun T. Llew Jones | *Tân ar y Comin*, *Trysorfa T. Llew Jones*, t.96-98. |
| Offer angenrheidiol: | Adnodd y Dysgwr |
| Trefn a awgrymir: | * Ar ôl darllen y tesun, ei drafod a gwneud y gweithgareddau eraill, hoelio sylw ar y frawddeg gyntaf drwy ei hysgrifennu ar y bwrdd: ‘Roedd hi’n ddydd glân pan ddihunodd Tim Boswell.’
* Pa dreigladau y mae’r dysgwyr yn gallu eu gweld? (Ateb: **2 dreiglad meddal**: dydd > **dd**ydd; dihunodd > **dd**ihunodd).
* Pam mae’r treiglad meddal yn digwydd? (Ateb: dydd > ddydd achos bod ‘dydd’ yn **enw** sy’n dilyn **yn**; dihunodd > ddihunodd oherwydd bod treiglad meddal yn dilyn **pan**)
* Rhoi’r geiriau hyn mewn lliw arall/print bras/eu tanlinellu: ‘Roedd hi’n **ddydd glân** pan **ddihunodd Tim Boswell**.’
* Gofyn am syniadau i ddisodli’r geiriau hyn, ac efallai ychwanegu at y frawddeg. Rhoi enghraifft: ‘Roedd hi’n **wyntog** pan **gerddodd Carys** o’r tŷ.’
* Cofnodi’r cynigion ar y bwrdd a mynnu bod y treiglo’n digwydd yn gywir bob tro. Ar ôl ‘Roedd hi’n’ gellir amrywio amser y dydd (*bore/hwyr y nos/gynnar iawn*) a’r tywydd (*gwyntog, heulog, cymylog, niwlog, oer, cynnes, poeth, rhewi*) a defnyddio unrhyw ferf yn y gorffennol (*rhai ‘–odd’ a ffurfiau fel ‘aeth’, ‘daeth’, ‘cafodd’*). Gellir annog brawddegau creadigol a doniol.
* Ar ôl derbyn sawl cynnig, os nad oes un o’r dysgwyr wedi gwneud hyn eisoes, awgrymu bod modd newid y ferf yn y gorffennol i’r person cyntaf (fi): Roedd hi’n **heulog** pan **welais** y cwch yn y bae.
* Gofyn am rai enghreifftiau tebyg i’r un olaf yma, yna cyflwyno ‘Adnodd y dysgwr’ ac edrych dros rai o’r cystrawennau eraill y mae gofyn i’r dysgwyr eu hefelychu.
* Gyda rhif 2, pwysleisio’r ffaith **nad oes angen ‘i’ ar ôl ‘dechrau/dechreuodd’**, yn wahanol i’r Saesneg (*Suddenly, Tim started to cry*), a bod angen treiglo’r berfenw sy’n dilyn **yn feddal**. Hefyd, mae lle i fod yn greadigol gyda chyffelybiaeth ‘fel’, e.e. Dechreuodd Huw neidio fel mwnci.
* Gyda rhif 3, bydd angen rhedeg yr arddodiad ‘i’ yn gywir gan ddefnyddio sawl person.
* Gyda rhif 4, gellir newid y person: Beth oeddwn i’n ... (ond does dim rhaid, gellir rhoi ‘Beth oedd Bryn yn mynd...’, a bydd angen tynnu sylw at y **treiglad llaes** ar ôl **â**.
* Gyda rhif 5, bydd angen treiglo’r berfenw sy’n dilyn ‘Ni allai’ **yn feddal**.
* Gyda rhif 6, bydd angen tynnu sylw at y ffaith fod enwau benywaidd (hon/pinc) yn **treiglo’n feddal** ar ôl ‘y’. Hefyd, gellir defnyddio ‘yr’ o flaen llafariaid, e.e. Rhedodd Huw o gwmpas yr ardd.
* Mynd dros y brawddegau y mae’r dysgwyr wedi’u cynhyrchu.
 |
| Gweithgareddau gwahaniaethol: | * Y dysgwyr yn dewis un o’r cystrawennau a gynhyrchwyd yn sail i **baragraff cyntaf stori**. Gellir ysgrifennu’r paragraff cyntaf yn unig yn llawn a chreu cynllun gweddill y stori.
* **Creu rap dosbarth** gyda rhai o’r enghreifftiau o’r llinellau e.e. rhif 5, drwy grwpio’r berfenwau sy’n odli gyda’i gilydd: Ni allai gofio, ni allai smalio, ni allai beidio, ni allai frecio.
* Gyda grwpiau iau, canolbwyntio ar un gystrawen yn unig.
 |